ОПШТИНА КОСЈЕРИЋ

**ИНФОРМАЦИЈА О СТЕПЕНУ УСКЛАЂЕНОСТИ ПЛАНИРАНИХ И РЕАЛИЗОВАНИХ АКТИВНОСТИ ИЗ ПРОГРАМА ПОСЛОВАЊА ЈАВНИХ ПРЕДУЗЕЋА, ДРУШТАВА КАПИТАЛА И ДРУГИХ ОБЛИКА ОРГАНИЗОВАЊА НА КОЈА СЕ ПРИМЕЊУЈЕ ЗАКОН О ЈАВНИМ ПРЕДУЗЕЋИМА А ЧИЈИ ЈЕ ОСНИВАЧ**

**ОПШТИНА КОСЈЕРИЋ\_\_\_**

**За период од 01.01.2024. до 31.12.2024.**

Косјерић, фебруар 2025. године

**УВОД**

Правни основ за израду Информације о степену усклађености планираних и реализованих активности из програма пословања јавних предузећа чији је оснивач општина Косјерић за период од 01.01.2024. до 31.12.2024. године (у даљем тексту: Информација) је члан 64. став 2. Закона о јавним предузећима (''Службени гласник Републике Србије'', бр. 15/16) измене и допуне Закона о локалној самоуправи. На основу тромесечних извештаја о реализацији годишњег односно трогодишњег програма пословања јавних предузећа, надлежни орган јединице локалне самоуправе сачињава и доставља министарству информацију о степену усклађености планираних и реализованих активности. Чланом 46. Закона о локалној самоуправи („Службени гласник РС“, бр. 129/2007, 83/2014 - др. Закон, 101/2016 - др. Закон, 47/2018 и 111/2021 – др. Закон) је прописано да Општинско веће подноси тромесечни извештај о раду јавних предузећа скупштини општине, ради даљег извештавања у складу са законом којим се уређује правни положај јавних предузећа - Закона о јавним предузећима (''Службени гласник Републике Србије'', бр. 15/2016 и 88/2019).

Информација је сачињена на основу достављених извештајa Општинској управи Косјерић –Одељењу за привреду, ЛЕР, буџет и финансије о реализацији Годишњег програма пословања, од стране јавних предузећа, уз пропратно писмо и акт надлежног органа о усвајању извештаја за период од 01.01.2024. до 31.12.2024. године, у складу са чланом 63. Закона о јавним предузећима, (''Службени гласник Републике Србије'', бр. 15/2016 и 88/2019).

**I ОСНОВНИ ПОДАЦИ О ЈЕДИНИЦИ ЛОКАЛНЕ САМОУПРАВЕ**

Назив јединице локалне самоуправе:ОПШТИНА КОСЈЕРИЋ

Контакт подаци: Олге Грбић 10, Косјерић

ПИБ:101090852

Матични број:07357826

Шифра делатности:8411

**II СПИСАК ПРЕДУЗЕЋА ЧИЈИ ЈЕ ОСНИВАЧ ЈЕДИНИЦA ЛОКАЛНЕ САМОУПРАВЕ:**

*1. КОМУНАЛНО ЈАВНО ПРЕДУЗЕЋЕ „ЕЛАН“ КОСЈЕРИЋ*

*2. ЈАВНО КОМУНАЛНО ПРЕДУЗЕЋЕ „ГРАДСКА ТОПЛАНА“ КОСЈЕРИЋ*

*3. ЈКП РЕГИОНЛАНИ ЦЕНТАР ЗА УПРАВЉАЊЕ ОТПАДОМ „ДУБОКО“ УЖИЦЕ*

*4. ЈКП РЕГИОНАЛНИ ЦЕНТАР ЗА ВОДНЕ УСЛУГЕ „СКРАПЕЖ ВОДЕ“ ПОЖЕГА*

**III ОБРАЗЛОЖЕЊЕ ОДСТУПАЊА ОД ПЛАНИРАНИХ ПОСЛОВНИХ ПОКАЗАТЕЉА - ПРИКАЗ ПО ПРЕДУЗЕЋИМА**

***1. НАЗИВ ПРЕДУЗЕЋА: КОМУНАЛНО ЈАВНО ПРЕДУЗЕЋЕ„ЕЛАН“ КОСЈЕРИЋ***

Седиште: Николе Тесле бр.1, Косјерић

Претежна делатност: 3600 – Сакупљање, пречишћавање и дистрибуција воде

Матични број: 07110111

ПИБ: 101088191

Надлежно министарство: Министарство привреде РС

Делатности јавног предузећа/друштва капитала су: Претежна делатност КЈП „Елан“ је:

* 3600 Сакупљање, пречишћавање и дистрибуција воде.

Осим наведене претежне делатности, Јавно предузеће „Елан“ се бави и другим делатностима, као што су:

* 3811 Сакупљање отпада који није опасан
* Одржавање чистоће у граду и насељеним местима у Општини, уређење и одржавање паркова, зелених и рекреационих површина,
* Одржавање улица, путева и других јавних површина у граду и другим насељеним местима,
* Пречишћавање и одвођење атмосферских и отпадних вода,
* 9603 Погребне и сродне делатности (уређење и одржавање гробља),
* 4311 Рушење објеката,
* 4120 Изградња стамбених и нестамбених зграда,
* 4291 Изградња хидротехничких објеката,
* 4322 Постављање водоводних, канализационих, грејних и климатизационих система,
* 4329 Остали инсталациони радови у грађевинарству,
* 4781 Трговина на мало храном, пићима и дуванским производима на тезгама и пијацама,
* 4782 Трговина на мало текстилом, одећом и обућом на тезгама и пијацама (одржавање пијаца: зелене, робне и сточне, и пружање услуга на њима),
* 4941 Друмски превоз терета,
* 5221 Услужне делатности у копненом саобраћају,
* 7732 Изнајмљивање и лизинг машина и опреме за грађевинарство,
* 8230 Организовање састанака и сајмова,
* 8110 Услуге одржавања објеката

Надзорни одбор КЈП „Елан“ је дана 30.11.2023. године усвојио Програм пословања a Скупштина општине Косјерић је дана 28.12.2023. године донела Закључак број 06-33/2023 којим је дата Сагласност на Програм пословања КЈП „Елан“ за 2024. годину.

Дана 14.11.2024. године Надзорни одбор КЈП „Елан“ је усвојио Измене Програма пословања a Скупштина општине Косјерић је дана 25.11.2024. године донела Закључак број 06-33/2024 којим је дата Сагласност на Измене Програма пословања КЈП „Елан“ за 2024. годину.

**II ОБРАЗЛОЖЕЊЕ ПОСЛОВАЊА**

И поред смањеног дотока воде са изворишта Таорска врела, и у периодима велике суше и екстремно високих температура, водоснабдевање је током целе 2024. године било уредно и квалитет воде је био добар. Услед великог броја кварова као и губитака воде на ППВ-у и у градској мрежи, пумпа на водозахвату Деспотовићи радила је од 4 часа до 20 часова дневно, посебно у периоду високих температура и пада дотока са примарног водозахвата Таорска врела са 32 л/с на 17 л/с у децембру месецу. То је резултовало значајном повећању трошкова електричне енергије. Предузеће је, по Закону о енергетској ефикасности и рационалној потрошњи електричне енергије и Уредби о обвезницима система енергетског менаџмента, морало да ангажује Енергетског менаџера и обезбеди програм за уношење података у ИСЕМ систем Министарства рударства и енергетике РС. То би у будућем периоду требало да покаже позитиван ефекат у смислу налажења начина за смањење трошкова електричне енергије.

Сакупљање и одвожење комуналног отпада са територије општине Косјерић одвијало се по редовној динамици. Међутим, јавио се велики проблем локације за депоновање отпада. Након пожара на регионалној депонији Дубоко, који се десио 4. маја, сав сакупљени комунални отпад са територије општине Косјерић, привремено се одлагаже на депонију у Тубићима уз усмени договор са Оснивачем. Оснивач ради на проналажењу решења у смислу уговарања услуге депоновања на некој од регистрованих депонија у Србији. Како је КЈП „Елан“ са Оснивачем имало потписан Уговор о превозу комуналног отпада на депонију Дубоко, што је од маја прекинуто, остварено је 14% мање прихода на овој радној јединици али и сразмерно мање трошкове горива. Све ово је проузроковало проблеме и застој у реализацији пројекта - Одвајамо, што је довело до оправданог незадовољства грађана.

Делатност комуналне хигијене, због временских услова и повећаног промета моторних и теретних возила кроз градско подручје, услед затварања транзита због изградње моста на обилазници око Косјерића, одвијала се појачано, тако да су остварени већи приходи од планираних.

Погребне и пијачне услуге одвијале су се по устаљеној динамици уз остварене планиране приходе, као и одржавање спортских објеката.

Зимско одржавање путева и улица одвијало се у складу са временским приликама.

Ангажовање механизације на одржавању општинских путева и улица и грађевинским радовима одвијали су се у складу са захтевима Оснивача и могућностима због ангажовања механизације на отклањању кварова на водоводној и канализационој мрежи.

**III ОБРАЗЛОЖЕЊЕ ОБРАЗАЦА**

1. **БИЛАНС УСПЕХА**

За период од 01.01. до 31.12.2024. године предузеће је планирало добит у износу од 25.181 динара. Остварена је добит од 90.073 динара. Укупно остварени приходи су за 4% нижи од планираних и расходи су за 4% нижи од планираних.

На радној јединици водовод и канализација остварен је приход за 2% виши од планираног. Разлог је повећана потрошња воде у категорији домаћинства за око 5% у односу на претходну годину. Радна јединица изношење смећа је остварила приход мањи од плана за 14%. Разлог је што отпад није одвожен у Дубоко о чему је већ детаљније појашњено у претходном поглављу. Приход на радној јединици Јавна чистоћа је виши од планираног за 36% услед појачаног чишћења по налогу оснивача. Приход од одржавања спортских објеката је на нивоу планираног. Приход од пијачних услуга је нижи за 2% од планираног. Приход од погребних услуга је виши за 3% од планираног. Приход од зимског одржавања је нижи за 6%. Приход остварен на одржавању општинских путева и грађевинским радовима за 18% нижи од планираног. Остали пословни приходи су 58% нижи од планираних.

Укупни трошкови материјала су за 3% виши од планираних. Из категорије материјала веће одступање од планираног је при утрошку електричне енергије која је виша за 83% и трошкови потрошног материјала који су виши за 37% . Сви остали трошкови из ове категорије су или на нивоу планираних или значајно нижи.

Трошкови зарада, накнада зарада и остали лични расходи нижи су за 8% од планираних.

Трошкови производних услуга су 16% нижи од планираних. Код ове категорије трошкова веће одступање је на трошковима осталих услуга које су 42% веће од планираног износа. Услед нових законских прописа везано за праћење утрошка воде код корисника јавних средстава и слање података у Информациони систем Министарству Рударства и енергетике, набављен је нови софтверски сегмент. Виши су и трошкови ПТТ услед раста цена ПТТ услуга.

Укупни нематеријални трошкови су на нивоу планираних. Више је утрошено на позицији осигурање имовине и лица, чланаринама и нематеријалним трошковима.

Трошкови амортизације су виши од планираних за 1%.

Остали расходи су виши од планираних за 29%. На овој позицији је значајно учешће спорних потраживања на конту 585 које износи укупно 2.145.189,67 динара.

1. **БИЛАНС СТАЊА**

Укупна актива и пасива су 2% ниже од планираних вредности.

На АОП 045 Остала потраживања позиција је виша из разлога што је дата позајмица ЈКП Топлана из Косјерића у износу од 4.350.000 динара.

На АОП 057 Готовина и готовински еквиваленти је виша 2,02 пута. Један од разлога је што нису реализоване планиране инвестиције као и виши ново средстава на почетку године.

Предузеће је успевало да редовно измирује своје обавезе према добављачима, обавезе по основу ПДВ-а и зараде запосленима.

**3. ИЗВЕШТАЈ О ТОКОВИМА ГОТОВИНЕ**

Готовина на крају обрачунског периода је 202% виша од планиране услед већег нивоа средстава на почетку године.

Укупан прилив је нижи од планираног за 1% а укупан одлив је на нивоу планираног.

**4. ТРОШКОВИ ЗАПОСЛЕНИХ**

Трошкови зарада, накнада зарада и остали лични расходи су нижи за 8% од планираних. Трошкови зарада су нижи за 8% из разлога што је број запослених мањи од планираног броја за три до пет радника у неким месецима.

Накнаде физичким лицима по основу осталих уговора су исплаћене у износу који је на нивоу планираног. На овој позицији је планирано ангажовање лица са лиценцом за потребе прибављања Лиценце за обављање послова снабдевања водом за пиће системом јавног водовода, сакупљања и одвођења отпадних вода системом јавне канализације, старање о функционисању водних објеката и система, праћење стања водних објеката.

Трошкови за рад надзорног одбора су такође на нивоу планираног.

Трошкови дневница су 58% нижи од планираних.

Трошкови за превоз запослених су нижи за 22% из разога што је мање запослених радника и што један број запослених није радио по основу коришћења одмора, боловања и државних празника.

Позиција помоћ радницима и члановима њихових породица је нижа за 1% од планираног износа. Извршена је исплата помоћи свим радницима, у износу од по 41.800 динара, ради ублажавања неповољног материјалног положаја у складу са Посебним, колективним уговором за јавна предузећа у комуналној делатности на територији Републике Србије и помоћ у случају смрти члана уже породице за четири запослена. Извршена је набавка пакетића деци запослених старости до 15 година.

**5. ДИНАМИКА ЗАПОСЛЕНИХ**

Број радника на дан 31.12.2023. године 34 запослена у сталном радном односу и 4 запослена у радном односу на одређено време (укупно 38 запослених).

У првом кварталу је један запослени отишао у старосну пензију а једном запосленом је истекао рок важења уговора о раду.

У другом кварталу, су због попуне упражњених радних места, у радни однос на одређено време примљена два радника.

У трећем кварталу је због повећаног обима посла и дугог одсуства неколико запослених по основу боловања, у радни однос на одређено време примљен један радник.

На дан 31.12.2024. године број запослених је 34 запослена у сталном радном односу и пет запослених у радном односу на одређено време (укупно 39 запослених).

**6. РАСПОН ПЛАНИРАНИХ И ИСПЛАЋЕНИХ ЗАРАДА**

Код пословодства (зарада директора) реализована маса за зараде је у оквиру планиране.

Највиша појединачна зарада из категорије запослених без пословодства је за 12,49% виша од планираног износа услед прековременог рада.

**7. СУБВЕНЦИЈЕ И ОСТАЛИ ПРИХОДИ ИЗ БУЏЕТА**

КЈП „Елан“ не користи субвенције из буџета.

Са оснивачем су склопљени уговори за следеће делатности: Одржавање комуналне хигијене, Одржавање спортских објеката, Зимско одржавање, Превоз отпада сакупљеног на територији општине Косјерић на регионалну депонију Дубоко и остали грађевински радови по налогу оснивача (одржавање општинских путева у смислу насипања путева, чишћења канала, тарупирање и сл.)

Приход који је остварен из уговора са оснивачем је нижи за 3% тј за 994.234 динара.

**8. СРЕДСТВА ЗА ПОСЕБНЕ НАМЕНЕ**

Од средстава за посебне намене у периоду од 01.01. до 31.12. 2024. године утрошено је:

За донације 103.970 динара и то: Асоцијацији за развој и подршку Моје право исплаћена су средства као вид финансијске помоћи у набавци пакетића за децу са Космета у износу од 50.000 динара, Друштву за церебралну парализу износ од 28.800 динара као помоћ у плаћању интернета и телефонских услуга и Снежани и Спасоју Пантелић износ од 25.170 динара као помоћ у Набавци потребног материјала и опреме за решавање питања водоснабдевања. Исплаћени износ је за 20% нижи од планираног.

За репрезентацију је утрошено 72.203 динара што је 44% мање од планираног износа.

У истом периоду није било исплата за хуманитарне и спортске активности, док је за рекламу и пропаганду утрошено 42.000 динара што је 40% мање од планираног износа.

**9. КРЕДИТНА ЗАДУЖЕНОСТ**

Предузеће је кредитно задужено по основу отплате новонабављене грађевинске машине Скип. Са банком Поштанска штедионица је склопљен уговор о кредиту на износ од 7 милиона динара. Рок отплате је 60 месеци. Датум доспећа прве рате је 08.05.2021. године а последње 08.04.2026. године. Месечни ануитети за отплату главнице износе 116.666,67 динара.

Предузеће је у периоду од 01.01. до 31.12.2024. године редовно месечно измиривало обавезе по кредитима.

За период од 01.01. до 31.12.2024. године за отплату кредита плаћено је 1.587.686,56 динара (1.400.000,04 динара главница и 187.686,52 динара камата).

**10. ИЗВЕШТАЈ О ИНВЕСТИЦИЈАМА**

У периоду од 01.01. до 31.12.2024. извршена је набавка:

- Рачунарска опрема: 2 ласерска штампача чија је вредност 24.500 динара и сервер вредности 128.000 динара;

- Контејнери 10 комада, вредности 417.000 динара;

- Отплаћена је новонабављена чистилица. Висина месечних рата је 541.000 динара. За шест месеци плаћено је укупно 3.246.000 динара:

Остале планиране инвестиције нису реализоване.

**11. ПОТРАЖИВАЊА, ОБАВЕЗЕ И СУДСКИ СПОРОВИ**

Укупан износ потраживања на дан 31.12.2024. године износи 47.391.140 динара а укупне обавезе износе 8.902.597 динара.

Предузеће је имало један судски спор где је предузеће страна која тужи добављача који је примио аванс а није испоручио уговорене контејнере. Вредност спора је 420.000 динара. Спор није окончан.

**IV ЗАКЉУЧНА РАЗМАТРАЊА И НАПОМЕНЕ**

Посматрани период карактерише велика ангажованост на отклањању кварова у циљу смањења трошкова електричне енергије и мањег рада пумпе на изворишту Деспотовићи.

Појачане су активности на наплати потраживања. Достављене су опомене грађанима за услуге одржавања гробних места што је имало ефекта у наплати. Сачињена је листа правних лица којима су достављене опомене, и велики део њих је извршио плаћање. Након достављања опомена значајан број грађана је склопио споразум о отплати дуга на неколико месечних рата.

Уведене су нове процедуре за спровођење поступака набавки добара и услуга који не подлежу Закону о јавним набавкама.

Упркос великим изазовима са којима се предузеће сусрело у 2024. години остварен је позитиван резултат, за разлику од претходне 2023. године када је пословање било са великим губитком.

***2. НАЗИВ ПРЕДУЗЕЋА: ЈАВНО КОМУНАЛНО ПРЕДУЗЕЋЕ „ГРАДСКА ТОПЛАНА“ КОСЈЕРИЋ***

**I ОСНОВНИ СТАТУСНИ ПОДАЦИ**

**Пословно име:** Јавно комунално предузеће „Градска топлана“ Косјерић

**Седиште:** Косјерић, Олге Грбић 5/II

**Претежна делатност:** 3530 Производња паре и климатизација

**Матични број:**17496255

**ПИБ:**102838788

**Надлежно министарство:** Министарство рударства и енергетике

Делатности јавног предузећа су:

* 3530 Производња паре и климатизација
* 3522 Дистрибуција гасовитих горива гасоводом

Годишњи програм пословања:

Годишњи Програм пословања ЈКП „Градска топлана“ Косјерић за 2024. годину усвојен на седници Скупштине општине Косјерић одржане дана 28.12.2023. године и заведен под бројем 06-33/2023 од 28.12.2023. године (у наставку: Програм пословања за 2024).

**II ОБРАЗЛОЖЕЊЕ ПОСЛОВАЊА**

У периоду од 01.01. – 31.12.2024. године је у потпуности испуњена обавеза производње, дистрибуције и снабдевања свих купаца топлотном енергијом.

Није било хаварија на дистрибутивном систему, као ни у котларници.

У извештајном периоду, Предузеће је остварило пословни губитак у износу од 1.544.000 динара.

Разлог за остварени губитак уместо добити која је планиран Програмом пословања за 2024. годину јесте тај што друга транша донације ТИТАН ЦЕМЕНТАРЕ КОСЈЕРИЋ у износу од 15 милиона динара, која је планирана и реализована у првом кварталу, није директан приход, већ приход од условњене донације која се у пословним књигама не исказује као директан приход, већ касније као приход кроз амортизацију основих средстава која су тим донираним средствима набављена и дата у употребу Топлани, па је из тог разлога остварен другачији пословни резултат од планираног. Приход по основу ове донације обрачунава се кроз амортизацију.

У периоду од 17.10.-31.12.2024. године потрошња природног гаса је на нивоу планиране, Планирана је количина од 249.512 m3, а потрошено је 236.677 m3. У новембру је остварена већа потрошња од планиране превасходно због хладнијег новембра у односу на новембар 2023. године. Међутим, ако посматрамо цео квартал, због значајно мање потрошње у октобру у односу на поланирану, за 4. квартал потрошња је на нивоу планиране.

Уочени технички проблеми на систему за омекшавање воде, који нису ометали производњу, али се из, за сада превентивних разлога, морају решавати до краја сезоне.

**III ОБРАЗЛОЖЕЊЕ ОБРАЗАЦА**

**1. БИЛАНС УСПЕХА**

Већина позиција у билансу успеха су на нивоу остварења у претходној години и плана за четврти квартал ове године.

Остале позиције су на нивоу планираних, односно остварених у претходној години.

**2. БИЛАНС СТАЊА**

Све позиције Биланса стања су у складу са планираним или уз незнатна одступања.

Потраживање по основу продаје је и даље су велико тако да смањење потраживања и даље мора бити приоритет.

Обавезе из пословања су мање пошто су плаћене обавезе према добављачима из претходних година за испоручени мазут средствима из кредита Банке поштанска штедионица. Преостале обавезе се углавном односе на обавезе према Дирекцији за робне резерве за испоручени мазут из ранијих година у количини од укупно 200 тона.

**3. ИЗВЕШТАЈ О ТОКОВИМА ГОТОВИНЕ**

Већина позиција у токовима готовине из пословних активности су у складу са планираним и оствареним у истом периду претходне године.

**4. ТРОШКОВИ ЗАПОСЛЕНИХ**

Сви трошкови запослених су нижи од планираних и на нивоу су остварења из претходног периода.

**5. ДИНАМИКА ЗАПОСЛЕНИХ**

На крају периода укупан број запослених је 8 радника, 7 радника на неодређено и 1 радник на одређено време.

**6. РАСПОН ПЛАНИРАНИХ И ИСПЛАЋЕНИХ ЗАРАДА**

У посматраном периоду најнижа исплаћена нето зарада је 70.439 динара, док је највиша исплаћена зарада за радно место директора предузећа и износи 120.834 динара. У односу на планиране зараде у извештајном периоду исте су ниже, а ниже су и у односу на просечне зараде у Републици Србији.

**7. СУБВЕНЦИЈЕ И ОСТАЛИ ПРИХОДИ ИЗ БУЏЕТА**

Субвенције и остали приходи из буџета нису планирани Програмом пословања за 2024. годину, али је Опшина пренела Топлани 3.500.000 динара, што је утрошено за исплату дуга за гас.

**8. СРЕДСТВА ЗА ПОСЕБНЕ НАМЕНЕ**

Средства за посебне намене нису ни планиране Програмом пословања за 2024. годину, па није било ни утрошка истих.

**9. КРЕДИТНА ЗАДУЖЕНОСТ**

Предузеће је у 2023. години добило кредит од Банке Поштанска штедионица у износу од 13.000.000 динара, а кредит је искоришћен за исплату дуга према добављачима мазута „ЕуроМотус“ из Београда у целости и главницу према добављачу „Милетић петрол“ из Параћина.

У четвртом кварталу 2024. године враћене су три главнице дуга у износу од 1.299.999 динара као и припадајућа камата .

У 2024. години укупно је исплаћено 3.899.999,97 динара главнице кредита и припадајућа камата .

**10. ИЗВЕШТАЈ О ИНВЕСТИЦИЈАМА**

У првом кварталу 2024. године испостављене су привремене ситуације за радове на прикључењу Дома здравља у Косјерићу у износу 3.127.188 динара од које су плаћене из средстава донације.

У четвртом кварталу није било инвестиција у основна средства.

**11. ПОТРАЖИВАЊА, ОБАВЕЗЕ И СУДСКИ СПОРОВИ**

На крају овог извештајног периода укупна потраживања Предузећа су 19.686.808 динара. Укупне обавезе су 30.696.602 динара.

Иако значајно смањене у односу на претходни период, обавезе су и даље високе, па је неопходно да се у сарадњи са Надзорним одбором и Оснивачем детаљније размотре могућности за смањење преосталих дуговања која се у највећој мери односе на дуг према Републичкој дирекцији за робне резерве на име позајмљеног мазута из ранијих година.

**IV ЗАКЉУЧНА РАЗМАТРАЊА И НАПОМЕНЕ**

Пословање предузећа у посматраном периоду је на нивоу пословања оствареног у истом периоду прошле године. Према Програму пословања за 2024. годину и даље остају основни проблеми у функционисању, а то су застарела потраживања и неизмирене обавезе за мазут из претходних грејних сезона када је мазут коришћен за производњу топлотне енергије и то према Републичкој дирекцији за робне резерве (РДРР). Износ камате који Предузеће плаћа на име позајмљеног мазута износи готово 120.000 динара месечно, односно готово 1,4 милиона динара годишње. Како су количине које су позајмљене од РДРР око 200 тона, што је заиста мала количина са аспекта Дирекције, постоји могућност да Влада Републике Србије „опрости“ ову количину уз услов плаћене камате, али за то је потребно да се ангажује и Оснивач.

Почетком септембра, као и сваке године, започета је ремонтна сезона, односно припрема за нову грејну сезону. Ове године смо наставили праксу замене старих циркулационих пумпи у подстаницама, како корекривно, тако и превентивно и то у подстаницама: „Карађорђева 48“, „Општина“ и „Ауто делови“, а све према финансијским могућностима. На овај начин, за четири сезоне смо заменили све циркулационе пумпе по подастаницама и тиме значајно унапредили квалитет грејања и решили доста проблема са грејањем по зградама.

У подстаници „СКД“ рађена је преправка цевовода унутар подстанице, а све у циљу решавања проблема са слабим грејањем у неким деловима стамбених објеката који се снабдевају из ове подстанице. Предметним радовима решени проблеми са неравномерним грејањем.

Трећу годину за редом јавио се проблем са дистрибутером гаса, односно „Србијагасом“, овог пута не због техничких проблема, већ финансијских. Због дуга за гас из претходне сезоне, који је настао из већ познатих разлога (камате РДДР, кредит код БПШ, примене Методологије за одређивање цена топлотне енергије), „Србијагас“ је стопирао пуштање гаса према топлани док се дуг у целости не измири. Уз велику помоћ Оснивача, превасходно финансијску, проблем је након више од 20 дана превазиђен, дуг је измирен, а гас пуштен на коришћење 17.10.2024. године.

Према речима овлашћених лица у „Србијагасу“, ове грејне сезоне Република Србије не субвенционише куповину природног гаса, па „Србијагас“ исти купује по тржишним условима. Тако смо у сва три месеца 4. квартала имали поскупљења енергента и то: октобар 11,3%, новембар 7,1% и децембар 5,5%, кумулативно 23,9%. У оваквим условима апсолутно је нереално очекивати да топлане могу да послују позитивно, а да са друге стране имају конкурентне цене. Такође, интензивирани су и притисци да се рачуни за гас плаћају по уговору до 14. у месецу за претходни месец, што је апсурдно имајући у виду да наше фактуре за исти месец доспевају до краја месеца за физичка, односно 45 до 60 дана за буџетске кориснике. Из тог разлога плаћамо затезне камате јер је немогуће да редоним приходима измиримо фактуре „Србијагаса“ у року из уговора, односно до 14. у месецу за претходни месец. У претходним извештајима смо говорили о датуму промета за испоручен природни гас који је 1. у месецу, а не последњи дан у месецу у којем је испоручен, па за тај месец не можемо да користимо ПДВ, што нам отежава пословање јер морамо да платим велики износ ПДВ-а, нпр за 4. квартал готово 1,5 милиона динара.

Током 2024. године систем даљинског грејања функционисао је по плану, са техничке стране. Финансијски постоји доста проблема, а добар део проблема може се решити преласком на плаћање по потрошњи што би требао да буде циљ у наредној години. Разлике су јако велике. Према Методологији за одређивање цене топлотне енергије према крајњим купцима, максимална количина енергије коју можемо да наплатимо без очитавања потрошње је 140 kWh/m2, а просек стамбених зграда за претходну грејну сезону за коју имамо детаљне податке је 195 kWh/m2, па тако разлика иде на терет Предузећа.

***3. НАЗИВ ПРЕДУЗЕЋА: ЈАВНО КОМУНАЛНО ПРЕДУЗЕЋE РЕГИОНАЛНИ ЦЕНТАР ЗА УПРАВЉАЊЕ ОТПАДОМ "ДУБОКО" УЖИЦЕ***

### ОСНОВНИ СТАТУСНИ ПОДАЦИ

Пословно име: ЈКП Регионални центар за управљање отпадом "Дубоко" Ужице

Седиште: Ужице, Дубоко бб

Претежна делатност: 3821 – третман и одлагањe отпада који није опасан

Матични број: 20104279

ПИБ: 104384299

Надлежно министарство: Министарство грађевинарства, саобраћаја и инфраструктуре, Министaрство заштите животне средине, Министарство привреде

### Општине Ужице, Бајина Башта, Пожега, Ариље, Чајетина, Косјерић, Лучани и Ивањица су 13.10.2005. године закључили Уговор 10 број 352-55/2005 о оснивању, изградњи и коришћењу Регионалне санитарне депоније Дубоко, којим су, као оснивачи, регулисали међусобна права и обавезе везане за оснивање, изградњу, финансирање и експлоатацију Регионалне санитарне депоније Дубоко. Дана 24.10.2005. године на основу Анекса 1, наведеном уговору је као оснивач приступила и Општина Чачак.

### На основу оснивачког уговора и одлука скупштина оснивача, а у складу са чланом 6. Уговора 10, основано је Јавно комунално предузеће Регионална санитарна депонија "Дубоко" са седиштем у Ужицу, које је код Агенције за привредне регистре регистровано решењем БД. 99234/2005, дана 01.12.2005. године. Управни одбор је на 62 седници, одржаној 13.09.2012. године, донео Одлуку број 62/9 о промени пословног имена које од тада гласи: Јавно комунално предузеће "Регионални центар за управљање отпадом Дубоко" Ужице што је евидентирано решењем АПР БД 140011/2012 од 05.11.2012. године.

### Основна делатност Предузећа је управљање комуналним отпадом, сходно члану 3., став 1., тачка 4 Закона о комуналним делатностима. Предузеће обавља сакупљање комуналног отпада, његово одвожење, третман и безбедно одлагање, као и селекцију секундарних сировина и одржавање, њихово складиштење и третман.

### Претежна делатност је 38 21 Третман и одлагање отпада који није опасан.

### Предузеће може да обавља и делатности које законом, Оснивачким актом и Статутом нису утврђене као делатности од општег интереса, али под условом да се не доводи у питање стално, континуирано и квалитетно обављање делатности због које је основано. За обављање делатности које нису од општег интереса, предузеће је обавезно да организује посебну књиговодствену евиденцију о резултатима пословања.

### Предузеће делатност обавља у складу са Оснивачким актом и Статутом, Законом о јавним предузећима и законским прописима који регулишу правни статус и делатност за коју је предузеће основано и регистровано.

### Програм пословања ЈКП "Дубоко" Ужице за 2023. годину усвојен је одлуком Надзорног одбора број 34/4 од 29.11.2023. године. Решењем I број 023-192/23 од 28.12.2023. године Скупштина Града Ужица је дала сагласност на Програм пословања ЈКП "Дубоко" Ужице за 2024. годину.

### Због пожара на телу депоније, Град Ужице је одлуком II број 001582607 од 05.05.2024. године прогласио ванредну ситуацију на делу територије града Ужице, МЗ Дубоко која је још на снази. У току ванредне ситуације ЈКП "Дубоко" Ужице прима отпад само са територија Града Ужица.

### Одлуком Надзорног одбора број 42/1 од 20.09.2024. године Момир Миловановић, магистар техничких наука из Ужица, разрешен је дужности директора ЈКП Регионални центар за управљање отпадом "Дубоко" Ужице, закључно са 22.09.2024. године.

### Одлуком Надзорног одбора број 42/2 од 20.09.2024. године Тања Кнежевић, дипломирани хемичар из Севојна, именована је за вршиоца дужности директора ЈКП Регионални центар за управљање отпадом "Дубоко" Ужице, почев од 23.09.2024. године, до именовања директора а најдуже до годину дана, у складу са законом.

### Промена законског заступника ЈКП "Дубоко" Ужице евидентирана је у АПР 2 решењем број 002740858 2024 59005 000 000 300 055 БД 80907/2024 од 30.09.2024. године.

### У овом извештајном периоду одражано је 5 састанка Координационог тела ЈКП "Дубоко" Ужице (градоначелници и председници општина оснивача) којима су присуствовали и чланови Надзорног одбора и 7 одвојених седница Надзорног одбора ЈКП "Дубоко" Ужице.

### OБРАЗЛОЖЕЊЕ ПОСЛОВАЊА

У Регионални центар за управљање отпадом "Дубоко" Ужице у 2024. години допремао се комунални отпад камионима ЈКП "Дубоко" Ужице из следећих локалних самоуправа: града Чачка и општина Ивањице, Пожеге, Бајине Баште, Лучана и Ариља. Комунални отпад из града Ужица сакупља и довози ЈКП "Биоктош" Ужице, из општине Косјерић ЈКП "Елан" Косјерић, а из општине Чајетина КЈП "Златибор" Чајетина. Од марта 2024. године комунални отпад из Чачка допрема ЈКП "Комуналац" Чачак сопственим камионима.

У периоду од 13.03. до 21.03.2024. године је гашен први пожар на телу депоније, на простору 4. етаже. У гашењу пожара су учетвовали запослени и механизација ЈКП "Дубоко" Ужице, Ватрогасна јединица из Ужица, ЈКП "Елан" Косјерић са камионом цистерном и три приватна предузећа са својом механизацијом.

Дана 3. маја 2024. године на телу депоније је избио други пожар због чега је Градски штаб за ванредне ситуације прогласио ванредну ситуацију на делу територије града Ужица Одлуком II број 001582607 2024 од 05.05.2024. године. Гашење пожара је трајало 20 дана, али после тога је интензивно вршена санација тела депоније како би се смањио ризик од поновног избијања пожара.

Градски штаб за ванредне ситуације је укинуо ванредну ситуацију на овом делу територије Града Ужица 27. новембра 2024. године.

За време пожара и за време санације тела депоније од последица пожара у ЈКП "Дубоко" Ужице је приман отпад само из Ужица, па су и параметри количина отпада неупоредиви са параметрима из Програма пословања за 2024. годину.

Количина примљеног отпада у ЈКП "Дубоко" Ужице у 2024. години је на нивоу 46 % од планиране количине из Програма пословања за 2024. годину. Примљено је 45.834,44 тона отпада из свих локалних самоуправа, од тога је пријављено као примарно селектовани отпад 4.115,72 тона.

После закључка са Координационог тела ЈКП Дубоко Ужице се отпочело са пријемом отпада из осталих локалних самоуправа оснивача, али се због протеста и блокада опет прекинуо пријем отпада из свих локалних самоуправа оснивача, изузев из Ужица. У складу са ванредном ситуацијом изазваном пожаром на телу депоније резултати рада у Регионалном центру за управљање отпадом "Дубоко" у 2024. години су умањени у односу на претходне године.

У центру за секундарну сепарацију је третирано 10.301,84 тона отпада, издвојено је 2.427,98 тона, тако да је проценат рециклабилности 5,30 %. На даљи третман овлашћеним предузећима је предато 2.463,86 тона отпада издвојеног у центру за селекцију.

Министарство грађевинарства, саобраћаја и инфраструктуре је 16. августа 2024. године донело решење којим се предузећу ЈКП Дубоко Ужице издаје лиценца за јавни превоз терета у домаћем друмском саобраћају са роком важности до 15.08.2034. године.

Министарство заштите животне средине је 04. септембра 2024. године донело решење којим се предузећу ЈКП Дубоко Ужице издаје интегрална дозвола за сакупљање и транспорт неопасног отпада од правних лица и предузетника на територији Републике Србије (регистарски број дозволе 3825 са роком важности до 11. септембра 2029. године).

У складу са прибављеним дозволама, ЈКП Дубоко Ужице је почело са пружањем услуге транспорта комуналног отпада за општину Ивањица на релацији Ивањица – Тутин, за град Чачак на релацији Чачак – Јагодина и за град Ужице на релацији Ужице-Лапово.

Дана 14.11.2024. године извршен је ванредни инспекцијски надзор у ЈКП Дубоко Ужице од републичког инспектора за заштиту животне средине у вези са пријављеним управљањем отпадом без дозволе за обављање делатности управљања отпадом. Донето је решење број 002634972 2024 14850 007 005 042 002 од 14.11.2024. године, којим се забрањује ЈКП Дубоко Ужице пријем, складиштење, поновно искоришћење и одлагање било које врсте отпада на локацији депоније Дубоко у Ужицу до исходовања дозволе за управљање отпадом

### III ОБРАЗЛОЖЕЊЕ ОБРАЗАЦА

### БИЛАНС УСПЕХА

Пословни приходи презузећа које чине приходи од услуге транспорта, пријема, третмана и безбедног одлагања отпада, приходи од продаје селектованог отпада, приходи од накнаде за управљање амбалажним отпадом, приходи од рефундираних трошкова и остали пословни приходи (амортизација средстава из донације и донација), реализовани су у мањем износу од планираних вредности. Разлози за одступање су следећи:

-Приходи од транспорта, пријема, третмана и безбедног одлагања отпада као и приходи од продаје селектованог отпада су реализовани у мањем износу од планираног јер је пожар на телу депоније проузроковао застој у пријему отпада. Од 5. маја 2024. године отпад се примао само са територије Града Ужица.

-Приходи од услуге шредеровања нису реализовани јер нису реализоване планиране услуге дробљења отпада.

-Приходи од Националне службе за запошљавање, који се односе на ангажовање запослених по основу конкурса за јавне радове, нису реализовани јер у извештајном периоду није било расписаних конкурска за ангажовање лица по том основу.

Финансијски приходи највећим делом односе се на обрачун затезне камате купцима за кашњење у измерењу доспелих обавеза.

Остали приходи односе се на наплаћена потраживања од купаца која су индиректно отписана у претходном обрачунском периоду.

Пословни расходи реализовани су у мањем износу од планираног. У највећој мери то је последица другачије динамике у реализацији набавки у односу на планирану.

Остали расходи највећим делом се односе на индиректан отпис потраживања ненаплаћених у року од 60 дана од датума доспећа. Највећи део отписаних потраживања односи се на дуг ЈКП "Комуналац" Чачак износу од 35.221.573 динара по основу испостављених фактура за новембар и децембар 2023. године и јануар и фебруар 2024. године.

Пожар на телу депоније и забрана рада Решењем Министарства за заштиту животне средине број 002634972 2024 14850 007 005 042 002 од 14.11.2024. године, којим се забрањује ЈКП Дубоко Ужице пријем, складиштење, поновно искоришћење и одлагање било које врсте отпада на локацији депоније Дубоко у Ужицу утицали су на исказивање губитка у извештајном периоду у износу од 96.646.103 динара.

### БИЛАНС СТАЊА

Реализација планираних билансних позиција на нивоу класа реализовани су у различитим вредностима у односу на планиране вредности између осталог због померања рокова за реализацију радова на стабилизацији и проширењу тела депоније.

### ИЗВЕШТАЈ О ТОКОВИМА ГОТОВИНЕ

Одлив готовине из активности инвестирања и прилив готовине из активности финансирања знатно одступају од планираних због померања рокова за реализацију радова на стабилизацији и проширењу тела депоније.

Кашњење у измирењу обавеза купаца по основу испостављених фактура утицало је на мање исказану готовину у односу на планирану на крају извештајног периода.

### ТРОШКОВИ ЗАПОСЛЕНИХ

У извештајном периоду трошкови запослених су реализовани у складу са планираним вредностима.

### ДИНАМИКА ЗАПОСЛЕНИХ

Укупан број запослених у ЈКП "Дубоко" Ужице на дан 31.12.2024. године је 80 од чега на неодређено време 72 а 8 запослених на одређено време.

На основу одлуке о давању сагласности на пријем радника на одређено време на рад код другог послодавца у јавна и јавно комунална предузећа и установе чији је оснивач Град Ужице, споразума о преузиамњу запослених са јавним и јавним мокуналним предузећима чији је оснивач Грда Ужице на привремни рад код другог послодавца упуђено је 34 запослена и то 32 на неодређено и 2 запослена на одређено време. За време трајања радног односа на одређено време запосленима упућеним на рад код другог послодавца мирују права из радног односа у ЈКП „Дубоко „ Ужице у складу са одредбама члана 79. Закона о радним односима.

На дан 31. децембра 2024. године у ЈКП „Дубоко“ Ужице остало је радно ангажованих 46 запослена и то 40 на неодређено и 6 запослених на одређено време.

### РАСПОН ПАНИРАНИХ И ИСПЛАЋЕНИХ ЗАРАДА

Зараде запослених у 2024. године исплаћиване су у складу са Правилником о раду, Законом о раду (Сл.гл.РС број 24, 61/05, 54/09, 32/13 и 75/14), Законом о буџетском систему (Сл.гл. РС број 54/09, 73/10, 101/10, 93/12, 62/13, 63/13, 108/13, 142/14, 68/15, 103/15 и 99/16) и другим законима који уређују ову област и усвојеним Програмом пословања ЈКП "Дубоко" Ужице за 2024. годину.

### СУБВЕНЦИЈЕ И ОСТАЛИ ПРИХОДИ ИЗ БУЏЕТА

Ради планирања средстава у буџету за 2024. годину, у даљем поступку по акту Министарства заштите животне средине број 411-00-1334/2/2023-05 од 29. септембра 2023. године, обавеза локалних самоуправе као оснивача ЈКП "Дубоко" Ужице на име израде Регионалног плана управљања отпадом, према одредбама члана 26. Оснивачког уговора, износи 7.900.000 динара без ПДВ.

У извештајном периоду град Ужице је, због прибављања земљишта за проширење тела депоније, поднело захтев Министарству финанија ради проглашења јавног интереса. Јавни интерес је проглашен у јулу месецу. За потребе подношења захтева, оснивачи су доставили потврде да ће у својим буџетима планирати неопходна припадајућа средства.

Сагласно закључцима Координационог тела оснивачи су прихватили финансирање трошкова гашења пожара и санације тела депоније у марту и мају месецу. Делимично плаћање извршили су Град Ужице у износу од 20.000.000,00 рсд, општина Бајина Башта у износу од 9,929,317.87 рсд, Град Чачак у износу од 3,209,544.58 рсд и оппштина Косјерић у износу од 481,192.88 рсд.

### СРЕДСТВА ЗА ПОСЕБНЕ НАМЕНЕ

У извештајном периоду средства за репрезентацију су планирана и реализована у већем износу од планиране вредности у претходним годинама. Гашење пожара на телу депоније је проузроковао свакодневно ангажовање од 100 до 120 људи у три смене за које је било неопходно организовати храну и пиће.

### ИЗВЕШТАЈ О ИНВЕСТИЦИЈАМА

У извештајном периоду реализоване су следеће инвестиције:

1. Затварање перионице (дела радионице),

2. Набавка мултифункционалне зглобне, комуналне машине,

3. Геодетски снимак подземних инсталација (вода, канализација, електричне инсталације),

4. Избор стручног надзора на изградњи трансформаторске станице,

5. Израда катастарско топографских планова (подлога за пројектовање),

6. Набавка рачунара,

7. Дорада модула ЕРП система.

8. Набавка аброл контејнера са отвореним кровом,

9. Санација лагуне.

### КРЕДИТНА ЗАДУЖЕНОСТ

ЈКП "Дубоко" Ужице није кредитно задужено. У току је поступак за реализацију кредита код пословних банака за реализацију кредита за измирење преузетих обавеза по основу гашења пожара и стабилизације тела депоније.

### ПОТРАЖИВАЊА, ОБАВЕЗЕ И СУДСКИ СПОРОВИ

Потраживања предузећа се састоје из редовних потраживања и потраживања у извршном поступку.

Редовна потраживања која се састоје од:

- потраживања за услугу депоновања од јавних комуналних предузећа и буџета локалних самоуправа оснивача

- потраживања за услугу депоновања од осталих правних лица

- потраживања од купаца селектованог отпада

Потраживања у извршном поступку која се састоје од:

- потраживања за услугу депоновања правним лицима на територији Града Ужица

- потраживања за услуге депоновања физичким лицима на територији Града Ужица (СОН)

За део потраживања која нису наплаћена у уговореном року уговорено је плаћање на рате.

У извештајном периоду било је кашњења у измирењу потраживања од купаца ЈКП "Дубоко" Ужице у законски предвиђеном року што је проузроковало да предузеће има проблем са ликвидношћу и измирењем обавеза према добављачима.

У извештајном периоду у току je:

- Извршни поступак против извршног дужника ЈКП Комуналац Чачак за наплату фактура у износу од 35.221.573,00 динара и то само за део камате у износу од 1.004.199,00 динара и трошкова који још нису опредељени.

- Извршни поступак против извршног дужника ЈКП Комуналац Чачак за наплату фактура у износу од 15.739.166,79 динара то само у погледу трошкова у износу од 196.691,49 динара.

- Спор за поништење решења о отказу уговора о раду и враћање на рад (тужилац Радојица Вуловић, члан Надзорног одбора ЈКП „Дубоко“ Ужице, представник Града Чачка).

- Спор за накнаду штете на име неисплаћене зараде због незаконитог отказа уговора о раду.

**III ЗАКЉУЧНА РАЗМАТРАЊА И НАПОМЕНЕ**

Забрана обављања поверене делатности захтева максимално ангажовање запослених и свакодневну координацију активности са оснивачима и Министарством заштите животне средине у циљу добијања потребних дозвола за рад.

У посматраном периоду предузеће је имало проблем са наплатом потраживања због кашњења у измирењу обавеза купаца по основу испостављених фактура и пробем у организацији технолошког процеса рада због избијања пожара на телу депоније због чега је проглашена ванредна ситуација, која је била на снази до 27. новембра 2024. године.

**4.** ***НАЗИВ ПРЕДУЗЕЋА: ЈАВНО КОМУНАЛНО ПРЕДУЗЕЋE РЕГИОНАЛНИ ЦЕНТАР ЗА ВОДНЕ УСЛУГЕ "СКРАПЕЖ ВОДЕ" ПОЖЕГА***

**I ОСНОВНИ СТАТУСНИ ПОДАЦИ**

**Пословно име:** Јавно комунално предузеће регионални центар за водне услуге „Скрапеж воде“ Пожега

**Оснивачи** : Град Ужице, Општине Ариље, Ивањица, Косјерић и Пожега

**Седиште** : Пожега, Трг слободе 9

**Претежна делатност** : 3700 – Уклањање отпадних вода

**Матични број** : 21784346

**Пиб**: 112995019

**Надлежна министарства**: Министарство привреде, Министарство пољопривреде, шумарства и водопривреде, Републичка дирекција за воде

Јавно комунално предузеће Регионални центар за воден услуге „Скрапеж воде“ Пожега је основано 20.04.2022. године са циљем Регионалног повезивања и пречишћавања отпадних вода на територији Златиборског и делом Моравичког округа.

Оснивачи су град Ужице и општине Ариље, Ивањица, Косјерић и Пожега са по 20% оснивачког капитала. Оснивачки капитал је уплаћен у целости (500.000,00 РСД) односно сви оснивачи су уплатили по 100.000,00 РСД.

Органи предузећа су Надзорни одбор, као орган управљања и надзора и директор, као орган пословођења.

Надзорни одбор Предузећа има три члана, од којих је један председник. Два члана Надзорног одбора именују Скупштине оснивача, на предлог општинских/градског већа по принципу ротације, по азбучном реду, на период од четири године а један члан именује се из реда запослених у Предузећу, када за то буду стечени услови. Тренутни чланови Надзорног одбора су именовани испред града Ужица и општина Ивањица и Ариље на период од четири године.

Одлуком о оснивању Јавног комуналног предузећа Регионални центар за водне услуге „Скрапеж воде“ Пожега уређена су права и обавезе у оснивању и пословању Јавног комуналног предузећа, као и права и обавезе оснивача према Предузећу и Предузећа према оснивачима у обављању делатности Предузећа као делатности од општег интереса.

У циљу омогућавања реализације пројекта изградње постројења за пречишћавање отпадних вода и припадајуће инфраструктуре и отпочињања обављања делатности за коју је основано Предузеће, даном регистрације Предузећа, оснивачи су дали сагласност Предузећу да у име и за рачун оснивача обавља надлежности предлагача капиталног пројекта и вршиоца инвеститорских овлашћења припреме и изградње регионалног система за одвођење и пречишћавање отпадних вода.

Све трошкове који настану у периоду вршења инвеститорских овлашћења сносе оснивачи сразмерно процентима учешћа у оснивачком капиталу

**II** **ОБРАЗЛОЖЕЊЕ ПОСЛОВАЊА**

У току 2024.године делатност предузећа је обављана у складу са усвојеним Посебним програмом о коришћењу средстава из буџета оснивача текућу годину на коју су скупштине оснивача дале сагласност.

Решењем број 023-201/23 од 28.12.2023. године, Скупштина града Ужица је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину.

Решењем број 400-542/2023 од 29.12.2023. године, Скупштина општине Ариље је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину.

Закључком број 021-70/2023 од 29.12.2023. године, Привремени орган општине Пожега је дао сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину.

Закључком број 06-41/2023 од 27.12.2023. године, Скупштина општине Ивањица је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину.

Закључком број 06-33/2023 од 28.12.2023. године, Скупштина општине Косјерић је дала сагласност на Посебан програм о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину.

Предузеће обавља следеће послове током реализације капиталне инвестиције - пројектовања и изградње регионалног система за пречишћавање отпадних вода:

* координирање и комуницирање са свим институцијама надлежним за издавање услова и сагласности, као и за стручну контролу (ревизиона комисија коју формира надлежно министарство) као и са пројектима/предузећима која израђују техничку документацију;
* финансирање свих административних трошкова и такси у административним процедурама прибављања услова, стручне контроле техничке документације (ревизиона комисија) и сл.
* усаглашавање потписивање финалне верзије Пројектног задатка за израду техничке документације (Идејни пројекат са Студијом оправданости) са представницима пројекта ППФ 8;
* потписивање захтева Министарству грађевинарства, саобраћаја и инфраструктуре за образовање ревизионе комисије за потребе оцене Идејног пројекта;
* подношење техничке документације на стручну контролу ревизионој комисији;
* координација свих активности између Ревизионе комисије и ППФ8/пројектантског предузећа;
* по потреби, подношење захтева за издавање локацијских услова и вршење свих надлежности инвеститора у смислу Закона о планирању и изградњи.

**1. БИЛАНС УСПЕХА**

Пословни приходи реализовани су у износу од 92 % у односу на планиране. Приходи су остварени по основу субвенцијама које су уплатили оснивачи на основу Посебаног програма о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину, на које су скупштине оснивача дале сагласност. Сви оснивачи су уплатили износ од 896.400,00 РСД на основу Уговора о субвенцијама а по Посебном програму коришћења средстава из буџета оснивача за 2024. годину на које су скупштине оснивача дале сагласност. Пословни приход је умањен за износ који није утрошен и враћен је оснивачима у износу од 358.600,00 РСД. У пословни приход је урачунат и повраћај ПДВ-а.

Проценат остварења укупних расхода у односу на планиране је 87%.

ЈКП Скрапеж воде је реализовале набавке у складу са Посебаним програмом о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину, на које су скупштине оснивача дале сагласност. Набавке које су планиране а за којим се није указала у току предметног периода нису ни реализоване.

**2. БИЛАНС СТАЊА**

Упоредни преглед билансних позиција на нивоу класа у периоду од 01.01.2024. до 31.12.2024. године приказан је у наредној табели.

у 000 динарa

|  |  |  |  |  |
| --- | --- | --- | --- | --- |
| **Р.бр.** | **Позиција** | **01.01.- 30.09.2024.** | | **Индекс реализације** |
| **План** | **Реализација** |
| **I** | **Укупна актива (1+2+3)** | 900 | 881 | 98 |
| 1 | Стална имовина (класа 0) |  |  |  |
| 2 | Обртна имовина (класа 1) | 0 | 0 |  |
| 3 | Краткорочна потраживања, новчана средства и активна временска ограничења (класа 2) | 900 | 881 | 98 |
| **II** | **Укупна пасива (1+2)** | 900 | 881 | **98** |
| 1 | Капитал (класа 3) | 760 | 753 | 99 |
| 2 | Дугорочна резервисања, обавезе и пасивна временска разграничења (класа 4) | 130 | 128 | 99 |

**3. ИЗВЕШТАЈ О ТОКОВИМА ГОТОВИНЕ**

Реализовани приливи за период 01.01. – 31.12.2024.год су остварени са 94%. У реализован прилив су узети у обзир субвенције оснивача (4.482.000,00 дин) и прилив од повраћаја ПДВ-а (74.838,00 дин) који су умањени за износ од 358.600 РСД који није утрошен и враћен је оснивачима.

Планирани одлив готовине за период 01.01.-31.12.2024. године је остварен 93%.

Разлика у планираном и реализованом одливу се појављује из разлога што поједине позиција које нису биле потребне да се реализују у овом периоду нису реализоване као и позиција које нису реализоване у целости. У реализовани одлив су узети у обзир сви трошкови који се односе на добављаче, трошкове запослених (са трошковима исплата члановима Назорног одбора), порез на добит и уплата оснивачима добити из 2023. године.

Готовина на крају обрачунског периода која се налази на рачунима пословних банака износи 670.354,03 динара (Banca Intesa 670.080,34 динара и Управа за трезор 273,69 динара)

**4. ТРОШКОВИ ЗАПОСЛЕНИХ**

У посматраном периоду није дошло је до прекорачења планираних трошкова за зараде запослених. Такође и други планирани трошкови су у границама дозвољених износа са изузетком накнаде трошкова на службеном путу, односно коришћења сопственог возила у службене сврхе, који су евидентирани по стварним трошковима у 2024. години (108.220,30 дин) али нису исплаћени из разлога немања довољно средстава на тој позицији и пренети су у обавезе у 2025. години, тако да је исплаћено је 87.385,40 дин у 2024. години а као обавезе у 2025. години пренето је 20.834,90 дин.

**5. ДИНАМИКА ЗАПОСЛЕНИХ**

Јавно комунално предузеће Регионални центар за водне услуге „Скрапеж воде“ Пожега у циљу рационализације трошкова који настају у периоду инвеститорских овлашћења тренутно има једног запосленог (вршиоца дужности директора).

**6. РАСПОН ПЛАНИРАНИХ И ИСПЛАЋЕНИХ ЗАРАДА**

Зараде запослених у посматраном кварталу 2024. године исплаћиване су у складу са Уговором о раду, Анексима уговора о раду, Законом о раду (Сл.гл.РС број 24, 61/05, 54/09, 32/13 и 75/14), и усвојеним Посебним програмом о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину, на које су скупштине оснивача дале сагласност.

**7. СУБВЕНЦИЈЕ И ОСТАЛИ ПРИХОДИ ИЗ БУЏЕТА**

Јавно комунално предузеће Регионални центар за водне услуге „Скрапеж воде“ Пожега је у току посматраног периода 2024. године користило финансијска средства која су јој уплаћена на име субвенција од стране оснивача у износу од 4.482.000,00 динара а на основу Посебног програма о коришћењу средстава из буџета оснивача за Јавно комунално предузеће Регионални центар за водне услуге „Скрапеж воде“ Пожега за 2024. годину, на који су скупштине оснивача дале сагласност.

Сви оснивачи су уплатили целокупан износ од 896.400,00 РСД на основу Уговора о субвенцијама а по Посебном програму коришћења средстава из буџета оснивача за 2024. годину на које су скупштине оснивача дале сагласност.

Износ од 358.600,00 РСД који није утрошен у току предметног периода је враћен у буџет оснивачима, срезмерно уплатама, односно свим оснивачима је враћено по 71.720,00 РСД.

**8. СРЕДСТВА ЗА ПОСЕБНЕ НАМЕНЕ**

Планирани и реализовани износ средстава за посебне намене за период 01.01.2024.-31.12.2024. године:

* Репрезентација (планирано 60.000,00 дин., реализовано 24.242,03 дин.)
* Огласи, реклама и пропаганда ( планирано 50.000,00 дин., није реализовано )

**9. ИЗВЕШТАЈ О ИНВЕСТИЦИЈАМА**

За посматрани перид 2024. годину нису планиране инвестиције, тако да нема ни остварења по том основу.

**10. КРЕДИТНА ЗАДУЖЕНОСТ**

За посматрани период 2024. годину ЈКП „Скрапеж воде“ нема кредитне задужености.

**11. ПОТРАЖИВАЊА, ОБАВЕЗЕ И СУДСКИ СПОРОВИ**

За посматрани период 2024.године ЈКП „Скрапеж воде“ нема потраживања као ни обавеза према добављачима и судским споровима.

**III** **ЗАКЉУЧНА РАЗМАТРАЊА И НАПОМЕНЕ**

У посматраном периоду није дошло до већих одступања у односу на планиране вредности као ни до поремећаја у пословању.

**ЗБИРНИ ПРИКАЗ**

ЗБИРНИ ПРИКАЗ ПЛАНИРАНИХ И РЕАЛИЗОВАНИХ ПОКАЗАТЕЉА ЗА ПЕРИОД ОД 01.01. – 31.12.2024. ГОДИНЕ (ТАБЕЛЕ 1 И 2)

|  |  |  |  |  |  |  |
| --- | --- | --- | --- | --- | --- | --- |
| Табела 1.  у 000 динара | | | | | | |
| Ред. бр. | Јавно предузеће/друштво капитала | Укупни приходи | | Укупни расходи | | Нето резултат |
| План | Реализација | План | Реализација | Реализација |
| 1 | ЈКП''Дубоко'' Ужице | 271.274 | 257.558 | 403,697 | 354,204 | -96.646 |
| 2 | ЈКП''Градска топлана'' Косјерић | 74.366 | 58.658 | 71.314 | 60.202 | -1.544 |
| 3 | КЈП "Елан" Косјерић | 99.346 | 95.014 | 99.321 | 94.938 | 76 |
| 4 | ЈКП „Скрапеж воде“ Пожега | 4.482 | 4.123 | 4.482 | 3.935 | 188 |
|  | **УКУПНО** | **449.468** | **415.353** | **578.814** | **513.279** | **-97.926** |

|  |  |  |  |  |  |  |
| --- | --- | --- | --- | --- | --- | --- |
| Табела 2.  у 000 динара | | | | | | |
| Ред. бр. | Јавно предузеће/друштво капитала | Број запослених | Средства за зараде (Бруто I) | | Субвенције | Кредитна задуженост |
| План | Реализација | Стање на дан 31.12.2024. |
| 1 | ЈКП''Дубоко'' Ужице | 46 | 129.016 | 118.914 | 33.620 | 0 |
| 2 | ЈКП''Градска топлана'' Косјерић | 9 | 11.424 | 11.322 | 3.500 | 9.100 |
| 3 | КЈП"Елан" Косјерић | 40 | 50.899 | 47.048 | 0 | 1.867 |
| 4 | ЈКП „Скрапеж воде“ Пожега | 1 | 2.200 | 2.192 | 4.482 | 0 |
|  | **УКУПНО** | **96** | **193.539** | **179.476** | **41.602** | **10.967** |

Из наведеног табеларног приказа (табела 1) може се констатовати да су јавна предузећа ЈКП „Дубоко“ Ужице и ЈКП „Градска топлана“ Косјерић чији је оснивач општина Косјерић у 2024.ој години пословала са губитком, док су КЈП „Елан“ Косјерић и ЈКП „Скрапеж воде“ Пожега пословала позитивно за наведени период.

Из табеларног приказа (табела 2) видимо да су средства за зараде исплаћена у складу са планским категоријама и није дошло до прекорачења истих за посматрани временски период. Предузећa којa користe субвенцију од општине су ЈКП „Скрапеж воде“, ЈКП „Градска топлана“ и ЈКП „Дубоко“ Ужице, које је та средства корило за гашење пожара на телу депоније, док КЈП „Елан“ Косјерић не користи субвенцију. Такође, из овог табеларног приказа може се констатовати да су КЈП „Елан“ и ЈКП „Градска Топлана“ кредитно задужени.

Обрадио:

Дејан Павловић